«Հրապարակ» օրաթերթը շաբաթներ առաջ գրել էր այդ ստուգարքի մասին․«Վահե Գրիգորյանը միակն է եղել հինգ թեկնածուներից, ով մտել է հարցազրույցի եւ հանձնաժողովականների առաջ հայտարարել, որ լեգիտիմ չի համարում այս կազմը, եւ առանց հարցերին պատասխանելու դուրս է եկել»,- գրել է թերթը։ Ավելին՝ Արմեն Սարգսյանի կողմից ՍԴ անդամի թեկնածության ընտրությունից ընդամենը մեկ ամիս առաջ լրատվամիջոցներում պայթեց Վահե Գրիգորյանի մասին սենսացիոն տեղեկությունը, որ նա Ադրբեջանից գումար է վերցրել եւ տապալել մեր հայրենակցի՝ ՄԻԵԴ դիմումը այդ պետության դեմ։ Մումլում գրվեց, որ Վահե Գրիգորյանը փաստացի տապալել է Ադրբեջանին այդ հեղինակավոր դատական ատյանում պատասխանատվության ենթարկելու թերևս ամենահեռանկարային գործը: «Խոսքը վերաբերում է 2014 թվականի օգոստոսի սկզբին ադրբեջանցիների մոտ հայտված Չինարեցի տարաբախտ հովիվ Կարեն Պետրոսյանի գործին: Բոլորս հիշում ենք այդ ահավոր տեսանյութը, թե ինչպես էին նրան անմարդկային պայմաններում ծնկի իջեցնում ադրբեջանցի բարձրաստիճան սպայի առջև, ինչպես էին ծաղրում սահմանը պատահմամբ հատած այդ խեղճ տղային: Հաջորդ օրն էլ Ադրբեջանը լկտիաբար հայտնեց, որ Կարենը բանտում գտնվելով սրտի կանգից մահացել է: Բոլորիս էլ պարզ էր, որ նա ենթարկվել է անմարդկային խոշտանգման ու պատժվել է մահվամբ», գրել էր «Փաստ» օրաթերթը։ Հիշեցնենք, որ Արմեն Սարգսյանն արդեն մեկ անգամ առաջարկել էր ՍԴ անդամի թեկնածուի՝ ԼՂՀ նախագահի խորհրդական Էմիլ Բաբայանին, որին, սակայն, չհաստատեց Ազգային ժողովը։ Մայիսի 4-ին՝ քվեարկության ժամանակ, նա ստացավ 51 հանրապետականների ձայներ, սակայն «Ելք» եւ «Ծառուկյան» դաշինքները բոյկոտեցին քվեարկությունը, եւ Բաբայանը տապալվեց։